ธกส.กู้กว่าแสนล้าน ไว้พยุงสินค้าเกษตร
ไฟเขียว ธ.ก.ส.กู้เงิน 1.63 แสนล้าน ใช้ในโครงการแทรกแซงสินค้าเกษตร สั่งแยกบัญชีรับผลขาดทุน
30 มี.ค. 2555

ไฟเขียว ธ.ก.ส.กู้เงิน 1.63 แสนล้าน ใช้ในโครงการแทรกแซงสินค้าเกษตร สั่งแยกบัญชีรับผลขาดทุน
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบธนาคารเพื่อการเกษตรและสหกรณ์การเกษตร (ธ.ก.ส.) กู้เงินเพื่อเป็นเงินทุนหมุนเวียนในโครงการจำนำข้าวนาปรังปี 2555 และมันสำปะหลัง และโครงการรักษาเสถียรภาพราคายางพารา วงเงิน 1.63 แสนล้านบาท
ประกอบด้วย การกู้เงินเพื่อใช้ในโครงการรับจำนำข้าวเปลือกนาปรังปี 2555 จำนวน 8 ล้านตัน วงเงินไม่เกิน 1.2 แสนล้านบาท โครงการแทรกแซงตลาดมันสำปะหลังปี 2554/2555 จำนวน 10 ล้านตัน วงเงิน 2.82 หมื่นล้านบาท โครงการพัฒนารักษาเสถียรภาพราคายางพารา วงเงิน 1.5 หมื่นล้านบาท 
อย่างไรก็ตาม ครม.เห็นชอบให้ ธ.ก.ส.นำเงินกู้จากโครงการรับจำนำข้าวเปลือกนาปี ปี 2554/2555 ที่มีวงเงินกู้เดิม 2.69 แสนล้านบาท มาเป็นเงินทุนหมุนเวียนของทั้ง 3 โครงการ แต่ไม่เกิน 1.63 แสนล้านบาท โดยให้กระทรวงการคลังเป็นผู้ค้ำประกันต้นเงินกู้และอัตราดอกเบี้ย และร่วมรีไฟแนนซ์หนี้ตามความเหมาะสมจนกว่าจะมีการคืนเงินกู้เสร็จสิ้น
นอกจากนี้ ครม.มีมติเห็นชอบให้ ธ.ก.ส.แยกบัญชีดำเนินงานโครงการรับจำนำและแทรกแซงสินค้าราคาเกษตรเป็นการเฉพาะ เพื่อให้สำนักงบประมาณจัดสรรงบรายจ่ายชำระคืน ธ.ก.ส. หากมีผลขาดทุนที่เกิดขึ้นจริงจากโครงการรับจำนำและแทรกแซงราคาสินค้าเกษตร 
นายภักดีหาญส์ ระบุว่า ครม.ยังมีมติเห็นชอบให้สำนักงบประมาณจัดสรรงบประมาณให้กับ ธ.ก.ส.เพื่อชดเชยต้นทุนเงินที่ ธ.ก.ส.กู้ยืมเงินมา เพื่อใช้ในโครงการรับจำนำและแทรกแซงสินค้าเกษตร รวมทั้งวงเงินจ่ายขาดในโครงการเป็นวงเงิน 1.1 หมื่นล้านบาท
ผู้บริหาร ธ.ก.ส. กล่าวว่า ปัจจุบันธนาคารมีภาระจากการดำเนินตามนโยบายรัฐบาลในส่วนของการรับจำนำข้าวนาปี ซึ่งสิ้นสุดโครงการสิ้นเดือน ก.พ.ที่ผ่านมา มีจำนวนทั้งสิ้น 7.3 ล้านตัน วงเงิน 1.2 แสนล้านบาท เกษตรกรเข้าร่วมโครงการ 1.1 ล้านราย มีการแปรสภาพข้าวเปลือกเป็นข้าวสารแล้วเกือบ 3 ล้านตัน ส่วนการจำนำข้าวนาปีในปีนี้เริ่มต้นเดือนนี้ มีเป้าหมาย 11.11 ล้านตัน จำนวน 16 ล้านไร่ คาดใช้เงิน 1.2 แสนล้านบาท ซึ่งจะใช้วงเงินเดิมที่ขออนุมัติไว้ 3.59 แสนล้านบาท
นอกจากนั้น ยังเตรียมวงเงินไว้แทรกแซงราคาสินค้าเกษตร ทั้งในส่วนของมันสำปะหลัง คาดใช้เงิน 1.2 หมื่นล้านบาท ยางพารา 1.5 หมื่นล้านบาท และเตรียมสินเชื่อให้กองทุนอ้อยและน้ำตาลอีก 1.54 หมื่นล้านบาท เพื่อจ่ายชดเชยราคาอ้อย